b'\n_START_ARTICLE_\nIvan Jurjevit\xc5\xa1 Trubetskoi\n_START_SECTION_\nElulugu\n_START_PARAGRAPH_\nIvan Trubetskoi vanemad olid bojaar v\xc3\xbcrst Juri Petrovit\xc5\xa1 Trubetskoi ning v\xc3\xbcrstitar Irina Vassiljevna Golits\xc3\xb5na, tsaaritar Sofja Aleksejevna soosiku Vassili Vassiljevit\xc5\xa1 Golits\xc3\xb5ni \xc3\xb5de. _NEWLINE_Tal oli vend Juri Jurjevit\xc5\xa1 Trubetskoi._NEWLINE_Sugulaste k\xc3\xb5rge positsiooni t\xc3\xb5ttu sai Ivan juba 17-aastaselt stolnikuks. Ta astus \xc3\xbchena esimestest Preobra\xc5\xbeenskoje polku. Aastaks 1693 oli ta juba polgu kapten, 1694. aastal sai alampolkovnikuks. Peale selle sai ta juba p\xc3\xa4ris noorena bojaariks.\n_START_SECTION_\nTeenistus\n_START_PARAGRAPH_\nPeeter I usaldas teda niiv\xc3\xb5rd, et talle tehti \xc3\xbclesandeks Novodevit\xc5\xa1i kloostrisse vangistatud tsaaritar Sofja valvamine. Streletsid kaevasid k\xc3\xa4igu v\xc3\xbcrsti tunnimeeste toa alla, tegid p\xc3\xb5randa sisse augu, vabastasid Sofja ning r\xc3\xbcndasid vahimehi. Trubetskoi peitis end kongi. V\xc3\xbcrsti endine habemeajaja, kes oli streletside hulgas, juhtis teised sellest kongist, kus v\xc3\xbcrst viibis,  eemale, nii et v\xc3\xbcrst sai p\xc3\xb5geneda. M\xc3\xb5ne p\xc3\xa4eva p\xc3\xa4rast m\xc3\xa4ssulised hukati. Hukatavate hulgas oli ka v\xc3\xbcrsti elu p\xc3\xa4\xc3\xa4stnud habemeajaja. V\xc3\xbcrst viskus tsaari jalge ette ning kirjeldas habemeajaja tegu. Tsaar andiski habemeajajale armu. V\xc3\xbcrst pani ta elama \xc3\xbchte oma k\xc3\xbclasse ning vabastas tema j\xc3\xa4reltulijad alatiseks obrokist. _NEWLINE_Peeter I andis Ivan Trubetskoile kindralmajori auastme ning m\xc3\xa4\xc3\xa4ras ta 1698. aastal Novgorodi asevalitsejaks. _NEWLINE_Narva lahingus (1700). aastal, mille Vene v\xc3\xa4ed kaotasid, juhatas v\xc3\xbcrst Trubetskoi kindralmajorina diviisi, mis koosnes nekrutitest. Ta langes s\xc3\xb5javangi, kuhu ta j\xc3\xa4i 18 aastaks. Karl XII lubas Trubetskoi abikaasal Irina Grigorjevna Nar\xc3\xb5\xc5\xa1kinal s\xc3\xb5ita mehe juurde ning elada koos temaga Rootsis. Hiljem v\xc3\xb5eti Ivan Jurjevit\xc5\xa1 koguni \xc3\xb5ukonnas vastu. Aastal 1718 vahetati tema ja kindral Avtomon Golovin Poltava lahingus vangi langenud Rootsi v\xc3\xa4limarssali Carl Gustaf Rehnski\xc3\xb6ldi vastu. _NEWLINE_Venemaal sai Ivan Jurjevit\xc5\xa1 1719. aasta esimesel p\xc3\xa4eval kindralleitnandi auastme. Aprillis 1719 m\xc3\xa4\xc3\xa4rati ta k\xc3\xb5ikide ratsav\xc3\xa4epolkude juhatajaks Ukrainas. 28. jaanuaril 1722, kui t\xc3\xa4histati Uusikaupunki rahu s\xc3\xb5lmimist Rootsiga, sai v\xc3\xbcrst kindral en chef\'i  auastme ning sai S\xc3\xb5jakolleegiumi liikmeks._NEWLINE_Veebruaris 1722. aastal, m\xc3\xa4\xc3\xa4rati ta Kiievi kindralkuberneriks; sellele ametikohale j\xc3\xa4i ta detsembrini 1723. Kui troonile tuli Peeter II, naasis Trubetskoi s\xc3\xb5jav\xc3\xa4eteenistusse. 7. m\xc3\xa4rtsil (25. veebruaril vkj) 1728. aastal, sai ta  kindralfeldmarssali auaste._NEWLINE_Kui troonile tuli Anna Ivanovna, vastustas Trubetskoi \xc3\xa4gedalt "verhovnikuid", kes p\xc3\xbc\xc3\xbcdsid isevalitseja v\xc3\xb5imu piirata ning anda v\xc3\xb5imut\xc3\xa4ius K\xc3\xb5rgeimale Salan\xc3\xb5ukogule. Trubetskoi oli keisrinna h\xc3\xb5imlane: tema sugulane Praskovja Jurjevna oli abielus krahv Salt\xc3\xb5koviga, kes oli Anna Ivanovna l\xc3\xa4hedane sugulane (keisrinna ema oli p\xc3\xa4rit Salt\xc3\xb5kovide suguv\xc3\xb5sast). Praskovja Jurjevna oli keisrinna pooldaja ning veenis "verhovnikute" vastu v\xc3\xa4lja astuma ka oma onu Ivan Jurjevit\xc5\xa1 Trubetskoi. Tema poolel olid suurkantsler krahv Golovkin, asekantsler parun Andrei Ostermann ja salan\xc3\xb5unik v\xc3\xbcrst Aleksei Mihhailovit\xc5\xa1 T\xc5\xa1erkasski. N\xc3\xb5upidamised toimusid viimase ja Trubetskoi kodus.  7. m\xc3\xa4rtsil (24. veebruaril vkj) andis v\xc3\xbcrst Trubetskoi koos k\xc3\xb5rgete aadlikega keisrinnale Anna Ivanovnale \xc3\xbcle v\xc3\xbcrst Antiohh Kantemiri koostatud ja 276 isiku poolt allakirjutatud palvekirja piiramatu isevalitsuse vastuv\xc3\xb5tmisest. Keisrinna t\xc3\xbchistas tingimused, millele ta oli Miitavis alla kirjutanud. Nende teenete eest \xc3\xbclendati v\xc3\xbcrst senaatoriks ja 7. mail (26. aprillil) 1730. aastal P\xc3\xbcha Andrease ordeni ja P\xc3\xbcha Aleksandr Nevski ordeniga. _NEWLINE_Eakas Trubetskoi k\xc3\xa4is S\xc3\xb5jakolleegiumi istungitel harva. 3. juunil (23. mail vkj) 1739 taastati Anna Ivanovna ukaasiga Moskva kindralkuberneri ametikoht ja sellele m\xc3\xa4\xc3\xa4rati Ivan Jurjevit\xc5\xa1. Ta j\xc3\xa4i sellele ametikohale ainult seitsmeks kuuks. 23. detsembril vabastati ta omal soovil s\xc3\xb5jav\xc3\xa4e- ja tsiviilteenistusest. _NEWLINE_Kui keisririigi troonile tuli Jelizaveta Petrovna, andis v\xc3\xbcrst Trubetskoi esimeste seas talle vande ja toetas uut keisrinnat. Ta naasis Peterburi, kus ta m\xc3\xa4\xc3\xa4rati keisrinna ukaasiga uuesti senaatoriks, kuid Senati istungitel ta peaaegu ei osalenud. _NEWLINE_Ivan Jurjevit\xc5\xa1 Trubetskoi on maetud Aleksander Nevski kloostri P\xc3\xbcha Laatsaruse kirikusse.\n_START_SECTION_\nHinnangud\n_START_PARAGRAPH_\nIvan Jurjevit\xc5\xa1 Trubetskoi ei paistnud silma v\xc3\xa4ejuhina. On m\xc3\xa4rgitud tema ustavust troonile ja t\xc3\xb5earmastust.  Vassili Na\xc5\xa1t\xc5\xa1okin nimetab teda oma "M\xc3\xa4rkmetes" vaoshoitud eluga vooruslikuks inimeseks. Hispaania saadik Jacobo Francisco FitzJames Stuart, teine Liria hertsog mainib tema head s\xc3\xbcdant, kuid peab teda rumalaks ning s\xc3\xb5jakunstis asjatundmatuks; teda olevat v\xc3\xa4he austatud ning ta olevat olnud kogeleja ning erakordselt uhke.\n_START_SECTION_\nIsiklikku\n_START_PARAGRAPH_\nV\xc3\xbcrst oli abielus Irina Grigorjevna Nar\xc3\xb5\xc5\xa1kinaga. _NEWLINE_V\xc3\xbcrsti t\xc3\xbctar Anastassija pandi 11-aastasena mehele Dimitri Kantemirile. 15 aasta p\xc3\xa4rast 1723 abiellus ta Hessen-Homburgi printsi Ludwig Wilhelmiga. Keisrinna Jelizaveta \xc3\xbclendas ta riigidaamiks ning annetas talle P\xc3\xbcha Katariina ordeni. Ta suri 1755. _NEWLINE_Ivan Jurjevit\xc5\xa1 Trubetskoil ja tema Rootsi armukesel paruness Wredel s\xc3\xbcndis 1704 Stockholmis poeg Ivan Betskoi.'